Leukaniveltähystyspotilaan kotihoito-ohje

|  |  |
| --- | --- |
| Kuvaus: | Leukaniveltähystyspotilaan kotihoito-ohje |

Leukanivelen tähystys tehdään diagnostisena ja hoidollisena toimenpiteenä päiväkirurgisesti. Hyvin harvoin potilaan tarvitsee jäädä yön yli seurantaan sairaalaan. Sairausloman pituus vaihtelee tapauskohtaisesti 2 - 4 päivää.

Toimenpiteen jälkeen alaleuan liikeharjoittelua on hyvä tehdä kivun sallimissa rajoissa, mutta maksimaalisia liikkeitä on vältettävä lähiviikkojen aikana. Tänä aikana normaalin ruoan nauttiminen on sallittua, mutta kovan ja sitkeän ruoan pureskelua tulee välttää kahden kuukauden ajan.

Toimenpiteen jälkeen purenta voi tuntua oudolta ja epätasapainoiselta. Tilanne normalisoituu muutamassa päivässä. Mikäli käytössänne on purentakisko, käyttäkää sitä aikaisemman ohjeen mukaan.

Tähystyksen yhteydessä syntyneet punktiojäljet umpeutuvat parissa päivässä. Pieni turvotus on normaalia ja johtuu huuhtelunesteen kulkeutumisesta kudoksiin ja pienestä tihkuvuodosta.

Punktiojälkien suojana olevan teipin voi poistaa 3 päivän kuluttua jonka jälkeen myös alueen kasteleminen on sallittua. Teippiä tulisi pitää haavan suojana viikon ajan. Teippi on kuitenkin vaihdettava aina sen kastuttua tai likaannuttua.

Kotilääkitys määrätään hoitotarpeen mukaan.

Tähystyksen jälkeen on varattu kontrolliajat seuraavasti:

* Purentafysiologille purentakiskon tarkastus 2 viikkoa tähystyksestä
* Suu- ja leukakirurgille 6 viikkoa tähystyksestä

**Jos toimenpidealueella on yltyvää kipua, turvotusta tai märkäeritettä,**

**on syytä ottaa yhteyttä Suu- ja leukasairauksien poliklinikkaan arkisin**

**klo 8-15 puh. 044 717 4025, arkisin klo 15 jälkeen ja viikonloppuisin KYSin yhteispäivystykseen puh. 116 117.**